મારા વર્ષો ના અભ્યાસ અને સંશોધન દરમ્યાન જ્યોતિષ શાસ્ત્ર ની મર્યાદાઓ અને તેના કારણો વિષે મેં અનુભવ્યું છે કે પ્રાચીન શાસ્ત્રો ની પ્રસ્તુતિ સૂત્રબદ્ધ છે. શાસ્ત્રો નાં દ્રષ્ટાઓએ સુત્રો ની રચના જે તે કાળના તેમના અનુયાયી શિષ્યો ની બુદ્ધિમત્તા અનુસાર કરી છે. સંસ્કૃત ભાષાની ગહેરાઈ એ જ્યોતિષ શાસ્ત્રની ગૂઢતામાં વધારો કરેલ છે. વળી તે સમયે મુદ્રણ કે પુસ્તક ની વ્યવસ્થા ન હતી. આ પરિસ્થિતિ માં સહેલાઈથી મુખપાઠ કરી શકાય તે રીતે વિષય નું નિરૂપણ થાય તે સ્વાભાવિક માની શકાય. આ ઉપરાન્ત, શાસ્ત્ર ને અસુરો, મલેચ્છો અને કુપાત્રો ના હાથમાં જતા રોકવાના હેતુથી પણ સુત્રો ની રચના અટપટી કરવામાં આવતી. પ્રાચીન શાસ્ત્રોની રચના ની આ ખાસ વિશિષ્ટતાઓ જ આજે તેની મર્યાદાઓ ઉભી કરવામાં મોટો ભાગ ભજવે છે.